Χριστόφορος Παπακαλιάτης

Ο Χριστόφορος Παπακαλιάτης (Ηράκλειο, 23 Δεκεμβρίου 1975) είναι Έλληνας ηθοποιός, σκηνοθέτης και σεναριογράφος. Έκανε το τηλεοπτικό του ντεμπούτο το 1992 σε ένα επεισόδιο της σειράς Οι Απαράδεκτοι. Τη δεκαετία 1999-2010 έγραψε πέντε σειρές με δικό του σενάριο, ενώ σκηνοθέτησε κάποιες από αυτές, σημειώνοντας μεγάλη επιτυχία. Σκηνοθέτησε και πρωταγωνίστησε στις κινηματογραφικές ταινίες Αν... και Ένας άλλος κόσμος, τις δύο πιο επιτυχημένες εμπορικές ελληνικές ταινίες της δεκαετίας του 2010.

Πρώιμα χρόνια 
Ο Παπακαλιάτης γεννήθηκε στο Ηράκλειο το 1975. Ο πατέρας του, Μανώλης Παπακαλιάτης, είναι από την Κρήτη και η μητέρα του Villy Malami είναι ελληνικής καταγωγής από τη Νότια Αφρική. Χώρισαν όταν ο Χριστόφορος ήταν τεσσάρων ετών. Μεγάλωσε στην Αθήνα με τη μητέρα του και τον μικρότερο αδελφό του Φίλιππο. Έχει ακόμα δύο αδέλφια από τον δεύτερο γάμο του πατέρα του, τον Στέφανο και τη Νάρα. Σε ηλικία 16 ετών διάβασε μια αγγελία στην οποία αναζητούνταν ηθοποιός για κάποια σειρά της εταιρίας παραγωγής Studio ATA. Περνώντας από καστινγκ πήρε τον πρώτο του ρόλο, ενώ ακόμη πήγαινε σχολείο, στη σειρά της Δήμητρας Παπαδοπούλου Οι Απαράδεκτοι, ενώ στη συνέχεια ακολούθησαν κι άλλες συμμετοχές σε σειρές.

Είναι υποστηρικτής του Παναθηναϊκού.

Καριέρα

1991-1993: Πρώτες συμμετοχές σε σειρές στην εφηβεία  
Μετά τους Απαράδεκτους, ακολούθησαν οι συμμετοχές του σε τέσσερις σειρές τη σεζόν 1992-1993. Πιο συγκεκριμένα έπαιξε στη σειρά Οι φρουροί της Αχαΐας όπου άνηκε στο βασικό καστ της σειράς, ενώ συμμετείχε στις σειρές Γυναίκες και Κωστής Παλαμάς. Παράλληλα είχε έναν από τους βασικούς ρόλους στη σατιρική σειρά του Λάκη Λαζόπουλου Δέκα Μικροί Μήτσοι που διήρκεσε μέχρι το 2001.

1993-1999: Άλλες συμμετοχές σε σειρές 
Τη σεζόν 1993-1994 έπαιξε στη δραματική σειρά Αναστασία της Μιρέλλας Παπαοικονόμου που προβλήθηκε από το Mega. 

Το 1994 συμμετείχε σε δύο επεισόδια της αστυνομικής σειράς του Πάνου Κοκκινόπουλου Ανατομία ενός εγκλήματος και σε ένα επεισόδιο της σειράς Εσύ Αποφασίζεις. Τη σεζόν 1996-1997 πρωταγωνίστησε σε δύο σειρές: στη δραματική σειράς Βαμμένος Ήλιος στον ANT1 και στον δεύτερο κύκλο της σειράς Ντόλτσε Βίτα. 

Ακολούθησε η σειρά του Μανούσου Μανουσάκη Άγγιγμα ψυχής τη σεζόν 1998-1999, όπου πρωταγωνίστησε μαζί με τους Σταύρο Ζαλμά, Θεοφανία Παπαθωμά, Έλενα Ναθαναήλ, Γιάννη Βογλη, Δήμητρα Ματσούκα και άλλους.

1999-2010: Συγγραφή σειρών και σκηνοθεσία 
Το 1999 αποφάσισε να ανεξαρτητοποιηθεί και να αρχίσει να φτιάχνει τις δικές του τηλεοπτικές δουλειές. Έτσι, σε ηλικία 24 ετών, έγραψε το πρώτο του σενάριο με τίτλο Η ζωή μας μια βόλτα, που προβλήθηκε από το Mega Channel. Όπως έχει πει σε συνέντευξή του, «η αρχική συμφωνία ήταν για 14 πιλοτικά επεισόδια», που λόγω ανταπόκρισης του ζητήθηκε από το Mega να κάνει 24. Στην πρώτη του αυτή σειρά πρωταγωνίστησε μαζί με τους Φιλαρέτη Κομνηνού, Δημοσθένη Παπαδόπουλο, Χάρη Ασημακόπουλο και Γωγώ Μπρέμπου. 

Η επιτυχία της πρώτης δικής του τηλεοπτικής δουλειάς έδωσε το πράσινο φως για μια σειρά από τηλεοπτικές παραγωγές που είχαν την υπογραφή του. Ακολούθησε η δραματική σειρά Να με προσέχεις τη σεζόν 2000-2001, και πάλι στο Mega. Το θέμα της σειράς ήταν ο έρωτας δύο αδερφών για την ίδια γυναίκα, ένα θέμα αμφιλεγόμενο που απασχόλησε το κοινό. Το 2002 ακολούθησε η τηλεταινία με τίτλο Τρεις Ευχές, σε δικό του σενάριο, που προβλήθηκε από το Mega και όπου πρωταγωνίστησε ο ίδιος μαζί με τους Χάρη Ασημακόπουλο, Αλέξανδρο Μπουρδούμη και Μαριλίτα Λαμπροπούλου.

Τις σεζόν 2002-2003 και 2003-2004 προβλήθηκε η επιτυχημένη σειρά Κλείσε τα μάτια, σε σενάριο του ίδιου. Η σειρά παρουσίαζε τον έρωτα μίας μάνας και μίας κόρης για τον ίδιο άνδρα. Στο Κλείσε τα μάτια ο Παπακαλιάτης έκανε την πρώτη του απόπειρα ως σκηνοθέτης, αναλαμβάνοντας τη σκηνοθεσία του δεύτερου και τρίτου κύκλου της σειράς. 

Μετά από μία σεζόν αποχής από την τηλεόραση, επέστρεψε τη σεζόν 2005-2006 με τη σειρά Δυο μέρες μόνο. Τη σεζόν 2009-2010 έγραψε την πέμπτη του σειρά, με τίτλο 4. 

Το 2012 δήλωσε πως έχει αντιληφθεί τις «εκπτώσεις» των παραγωγών σειρών της ιδιωτικής τηλεόρασης και έτσι στράφηκε στον κινηματογράφο, που ήταν η μεγάλη του αγάπη.

2011 - σήμερα: Πρώτα βήματα στον κινηματογράφο και διεθνής καριέρα 
Τo 2011 έπαιξε στο θέατρο Βρετάνια τον ρόλο του Αμαντέους Μότσαρτ στην παράσταση Αμαντέους, σε σκηνοθεσία Δημήτρη Λιγνάδη. Η παράσταση, λόγω επιτυχίας, συνεχίστηκε και για δεύτερη σεζόν. Στο ενδιάμεσο προετοίμαζε το επόμενο σεναριακό του βήμα, αυτή τη φορά στον κινηματογράφο.

Τα Χριστούγεννα του 2012 έκανε πρεμιέρα η πρώτη του κινηματογραφική ταινία με τον τίτλο Αν..., η οποία ξεπέρασε τις 500 χιλιάδες εισιτήρια και προβλήθηκε για περισσότερους από τέσσερις μήνες.

Τα Χριστούγεννα του 2015 προβλήθηκε η δεύτερη κινηματογραφική του δουλειά σε σενάριο, σκηνοθεσία, παραγωγή και με πρωταγωνιστή τον ίδιο, με τίτλο Ένας άλλος κόσμος (Worlds Apart). Η ταινία απέσπασε 4,5 εκατομμύρια ευρώ, θεωρήθηκε η μεγαλύτερη εισπρακτική επιτυχία στην Ελλάδα τα τελευταία 10 χρόνια και προβλήθηκε επίσης και στο εξωτερικό το 2017. Στα πλαίσια της προώθησης της ταινίας, ο Παπακαλιάτης ταξίδεψε σε περισσότερες από 15 πόλεις της Ελλάδας (στα πλαίσια Q&A) αλλά και στο εξωτερικό (σε διάφορες πρεμιέρες της ταινίας).

Το 2017 έδωσε τη φωνή του στον Batman στην ταινία κινουμένων σχεδίων The Lego Batman Movie, σε διανομή της Tanweer.

Τη σεζόν 2022, έπειτα από 11 χρόνια αποχής από την ελληνική τηλεόραση, ετοιμάζει μια νέα κοινωνική σειρά με τίτλο Maestro, που θα προβληθεί τον Οκτώβριο από το MEGA.

Παραπομπές 

Έλληνες σκηνοθέτες
Έλληνες σεναριογράφοι
Έλληνες άνδρες ηθοποιοί κινηματογράφου
Έλληνες άνδρες ηθοποιοί τηλεόρασης